Tove Videbæk (KRF), 2002-10-31:
Dansk Folkeparti ønsker, at regeringen indleder forhandlinger med amterne og H:S - det har vi hørt nogle gange - og formålet er at få amterne til at forpligte sig til ikke at nedlægge, afvikle eller sælge sygehuse eller væsentlige sygehusafdelinger.
For det første vil jeg sige, at det virker lidt overraskende, at man ønsker at lovgive på et område, som ligger under amternes kompetence.
Derfor kan Dansk Folkeparti heller ikke andet end pålægge regeringen at indlede forhandlinger med amter.
Så når det kommer til stykket, er der altså reelt ikke ret meget indhold i forslaget.
Det er rimelig hult.
Det virker mest af alt, må jeg sige, som et spil for galleriet.
Ja undskyld, jeg siger det, og det er også med ret lav stemmeføring, men beslutningsforslaget virker på os som et led i en mediekampagne, og det mener vi egentlig styrkes af, at vi kan se, at partiet ud over beslutningsforslaget har sendt breve rundt til personalet på de lukningstruede sygehuse.
Det er mildest talt
ret usædvanligt.
Formanden for Amtsrådsforeningens sundhedsudvalg siger også med henvisning til disse breve, at det er et direkte forsøg på at underløbe amtsrådene i deres forpligtelse til at få sygehusvæsenet til at fungere bedst muligt, og Bent Hansen fortsætter: Det er ødelæggende, hvis Dansk Folkeparti prøver at agere uden om den struktur, hvorunder vi har organiseret os herhjemme; det er anarki.
Og det er altså Amtsrådsforeningens formand for sundhedsudvalget, der siger det. For det andet er Dansk Folkeparti, som det er nævnt i debatten, selv med til lokalt at nedlægge sygehuse.
Det fremgår klart af en artikel, som Vejle Amts Folkeblad har trykt.
Det siger mig helt klart, at Dansk Folkeparti siger ét her i Folketinget, men ude i landet gør man det stik modsatte.
Sagligheden i den her sag kan ligge på et meget lille sted.
I Kristeligt Folkeparti mener vi, at de små lokale sygehuse har stor værdi og betydning for de lokale miljøer, for de lokale arbejdspladser og for hurtig sygdomsbehandling.
Nærheden, når familie og venner ligger på sygehuset, betyder virkelig meget for den enkelte.
Så Kristeligt Folkepartis grundlæggende holdning er, at vi skal bevare alle de små sygehuse, som det overhovedet er muligt at bevare. Der er dog en hel del hensyn, der skal tages, når man ser på sygehusenes placering bredt geografisk og specialernes placering. For naturligvis betyder lægefaglige hensyn også en hel masse.
Lægerne skal have ekspertise, og de skal have rutine, især vedrørende de mere alvorlige sygdomme.
Det er klart, at der ikke skal findes alle mulige ekspertiser og alle specialer på alle både store og små sygehuse.
Det er urimeligt, og derfor er der god og sund fornuft i at placere visse konkrete specialer på nogle regionale lokale sygehuse og andre specialer på andre sygehuse.
Altså det gode samarbejde, den gode kommunikation og koordination mellem sygehusene og mellem sygehusafdelinger i amterne er meget vigtigt.
Det er jo også det, der er i fuld gang allerede i flere amter.
Deres rapport, synes jeg, var et væsentligt bidrag i debatten om udvikling i det danske sygehusvæsen.
Ligeså er der nu nedsat en strukturkommission, og vi venter egentlig spændt på udmeldingerne herfra.
Så fra Kristeligt Folkeparti skal der lyde et stort ja til at bevare de gode, velfungerende lokale sygehuse, men også et lige så stort nej til Dansk Folkepartis forslag.